ועדת הכספים, כנסת 23, פרוטוקול מספר 206, 2020-12-14 10:45

משה גפני: אני פותח את ישיבת ועדת הכספים.

משה גפני: על סדר-היום: דיון מהיר בנושא: בניגוד ליעדים שקבעה, משקיעה הממשלה מיליארדי שקלים בהקמת תשתיות דלקים מזמים בכל הארץ על חשבון השקעה באנרגיות מתחדשות.

משה גפני: נעשה את הדיון קצר.

משה גפני: הגישו את זה: תמר זנדברג, מרב מיכאלי, מיקי חיימוביץ.

משה גפני: לפני שהוא טס דיבר איתי בטלפון אודי אדירי.

משה גפני: הוא אמר שמה שנאמר, שהממשלה משקיעה בניגוד ליעדים שהממשלה קבעה, הוא אומר שזה לא נכון ואנחנו נברר את העניין הזה.

משה גפני: מי נמצא פה ממשרד האנרגיה?

משה גפני: תמר זנדברג, בבקשה.

משה גפני: אם אפשר, לא באריכות כי חנוכה ואני חייב לסיים את הישיבה.

תמר זנדברג: תודה על ההתגייסות של הוועדה.

תמר זנדברג: ממש בתמצית כי זמנה של הוועדה מאוד יקר לנו ואני רוצה מאוד להודות לך שלמרות קוצר הזמן וחנוכה, הוועדה התגייסה.

תמר זנדברג: אנחנו אומרים דבר פשוט.

תמר זנדברג: בשבת ראש הממשלה השתתף בפסגה עם 70 ראשי רשויות.

משה גפני: כל הזמן אומרים לי את זה.

משה גפני: אני רוצה לדעת אם זה בשבת או במוצאי שבת?

תמר זנדברג: לדעתי זה קרה בשבת.

תמר זנדברג: מחר ישראל תגיש את ההתחייבות שלה במסגרת ראשי המדינות.

תמר זנדברג: אגב, התחייבות מאוד צנועה של 30% אנרגיות מתחדשות.

תמר זנדברג: זה בסדר גמור.

תמר זנדברג: ראש הממשלה גם דיבר על 50% עד 2050.

תמר זנדברג: הכול טוב ויפה.

תמר זנדברג: אני כל הזמן אומרת שעדיף לעמוד בהתחייבות צנועה מאשר להתחייב סתם ולזרוק מספרים באוויר.

תמר זנדברג: גם כדי לעמוד ביעד של 30% וגם כדי לעמוד ביעד של 10% או 17% שניתן ל-2020, שזאת השנה, שלא עמדנו בו, צריך להתחיל לעבוד ולהשקיע ולהסית את ההשקעה מאנרגיה פוסילית מדלק וגם מגז, שפה נחזה כאילו הוא יתרון לסביבה.

תמר זנדברג: גז הוא במקסימום טוב לאיזו אנרגיית מעבר.

תמר זנדברג: הוא אולי פחות מזיק לבריאות מאשר נפט אבל למשאבי כדור הארץ הוא אנרגיה מתכלה והוא אנרגיה שהיא לא אנרגיה מתחדשת.

תמר זנדברג: אנחנו חייבים להתחיל להסית את ההשקעה של מדינת ישראל מאנרגיית נפט, פחם וגז לאנרגיה מתחדשת מהשמש ומהרוח ואנחנו מדינת שמש.

תמר זנדברג: יש פה רשימה.

תמר זנדברג: אני לא אקריא, אני רק מבקשת לצרף לפרוטוקול את רשימת הפרויקטים שברגע זה ממש, בהיקף של מיליארדים, מתקדמות תחנות כוח, צינורות גז, דלקים, תחנות חדשות, כרגע כשאנחנו מדברים.

תמר זנדברג: לכן הדרישה של הוועדה צריכה להיות פשוטה.

תמר זנדברג: אנחנו רוצים לראות תכנית הדרגתית להסתת ההשקעה הזאת מאנרגיה שמזהמת לאנרגיה מתחדשת.

משה גפני: אתם מכירים את זה, את הרשימה הזאת?

קריאה: את הרשימה לא.

ניב מאירסון: אדוני היושב-ראש, הרשימה נשלחה בחומרי רקע.

משה גפני: מי הדובר?

ניב מאירסון: רכז קשרי ממשלה של מגמה ירוקה.

ניב מאירסון: שלחנו את הרשימה לוועדה ולחברי הכנסת.

משה גפני: משרד האנרגיה לא יודעים מזה?

שרון חצור: אנחנו יכולים להתייחס.

ניב מאירסון: הוא יודע, הוא מקדם אותה.

משה גפני: מרב מיכאלי, בבקשה.

מרב מיכאלי: תודה אדוני.

מרב מיכאלי: אני אצטרף לכל דבריה של חברתי ורק אוסיף.

מרב מיכאלי: המעבר לאנרגיות מתחדשות יוסיף מקומות עבודה, מקורות פרנסה, יגדיל את הצמיחה, יביא צמיחה ותעסוקה למקומות בארץ שזקוקים לצמיחה הזאת.

מרב מיכאלי: זה ביד אחת.

מרב מיכאלי: ביד השנייה, לאורך זמן לא ארוך אפילו, יביא לירידה מאוד משמעותית בתחלואה שנובעת משלל סוגי זיהומים שמביאים איתם כל הדלקים האלה.

מרב מיכאלי: לכן אני באמת לא מצליחה להבין מה נדרש בשביל שהממשלה באמת תעשה את הצעד האקטיבי להספיק להשקיע בדלקים מזיקים ולהתחיל להגדיל באופן דרמטי את ההשקעה באנרגיות מתחדשות.

משה גפני: מיקי חיימוביץ לא נמצאת.

יוראי להב-הרצנו: אני רוצה להוסיף על הדברים.

יוראי להב-הרצנו: יש פער מדאיג ומבהיל בין ההצהרות של ראש הממשלה ושל הממשלה ביחס לרצון שלהם לאפס את פליטת גזי החממה.

יוראי להב-הרצנו: חבר הכנסת גפני, אין היום תכנית עבודה ממשלתית לאיפוס פליטת גזי החממה.

יוראי להב-הרצנו: אין שום תכנית כזאת על הפרק.

יוראי להב-הרצנו: חברת הכנסת זנדברג הציגה 50 פרויקטים שפועלים עכשיו.

יוראי להב-הרצנו: לזה מצטרף הסכם מסתמן עם קצ"א על קו נפט מהמפרציות עד לאילת ומאילת לאשקלון שהולך להזרים טונות של נפט.

יוראי להב-הרצנו: איך זה מסתדר עם ההצהרה של ראש הממשלה ועם המאבק במה שמסתמן כאתגר הכי גדול של בני הדור שלי?

אלכס קושניר: אני לא רוצה לדבר אבל אני רוצה שהילדה שיושבת שם תאמר שלושה משפטים.

אלכס קושניר: תן לה שלושה משפטים על הנושא הזה.

אלכס קושניר: אפשר?

אליה סעדיאן: אני אליה סעדיאן ממחאת הנוער למען האקלים.

אליה סעדיאן: כשהממשלה משקיעה בדלקים במקום באנרגיות מתחדשות זה מרגיש לי שפשוט גונבים לי העתיד ומוכרים אותו בשביל כסף.

אליה סעדיאן: לא הגיוני שבזמן שיש משבר אקלים חריג מאוד אנחנו עדיין ממשיכים להשקיע בדלקים במקום באנרגיות מתחדשות שיפלטו עוד גזי חממה לאוויר ולהחריף את משבר האקלים באופן מזעזע.

אליה סעדיאן: זה ישפיע על כל האנשים בדור שלי.

אליה סעדיאן: זה לא הגיוני שזה מה שקורה.

משה גפני: אני מודה לך, תודה רבה.

משה גפני: הממשלה, בבקשה.

משה גפני: מה שחברי וחברות הכנסת אמרו, זה לא נכון?

שרון חצור: אני אסביר.

משה גפני: בסדנאות שאתם מוזמנים בכנסת מלמדים אתכם להגיד אני אסביר?

משה גפני: אפשר לא להסביר לנו?

משה גפני: תגידו קודם אם זה נכון או לא נכון.

משה גפני: אם זה נכון, אז תסבירו לנו.

משה גפני: נכון או לא נכון?

שרון חצור: זה לא נכון ואני אסביר.

משה גפני: כל הפרויקטים שהם הביאו לפה, זה נכון או לא נכון?

שרון חצור: אנחנו לא ראינו את המסמך הזה.

משה גפני: יש פה פרויקטים – שמישהו יעביר להם.

טמיר כהן: אחרי הישיבה נעביר להם.

שרון חצור: אני סמנכ"לית תכנון, מדיניות ואסטרטגיה של משרד האנרגיה.

שרון חצור: קודם כל, משרד האנרגיה מחויב לחלוטין למעבר למשק אנרגיה נקי ומופחת פליטות.

שרון חצור: הוא מחויב לחלוטין.

שרון חצור: הפעולות שהמשרד עושה מ-2015 ועד 2030 הולכים להוריד ב-92% את פליטות המזהמים ממשק האנרגיה, 92%.

שרון חצור: אני לא חושבת שיש משק במשק הישראלי שהולך לעשות הפחתה כזאת גדולה.

שרון חצור: בכל מה שקשור לגזי החממה, אנחנו מדברים על הפחתה של 40% בפליטות גזי החממה בשנת 2030.

שרון חצור: הדבר הזה הוא תוצאה של שני צעדים דרמטיים, הסבת התחנות הפחמיות והעלאת יעד המתחדשות ל-30%.

שרון חצור: חבר'ה, זאת דרמה וזאת מהפכה.

שרון חצור: היום קיבלתי את הערות הציבור לשיתוף ציבור שעשינו על יעדי משק האנרגיה לשנת 2050.

שרון חצור: חבר הכנסת דיבר על תכנית ממשלתית.

שרון חצור: יושב איתי המשרד להגנת הסביבה וביחד אנחנו כותבים תכנית ממשלתית ל-2050.

שרון חצור: משרד האנרגיה מחויב גם ליעדים לשנת 2050.

שרון חצור: אני מזמינה אתכם להצטרף לתהליך.

יוראי להב-הרצנו: איך ההסכם עם קצ"א משתלב בתכנית השאפתנית שלך?

משה גפני: אני מבקש לאפשר לה להציג את הדברים.

שרון חצור: הדבר הזה הוא לא פחות ממהפכה.

משה גפני: למה?

משה גפני: אמרו לך מראש, מדובר כאן בוועדת הכספים.

משה גפני: ציונות מדברים בוועדות אחרות.

משה גפני: אני מבקש, אל תגידו מהפכה ועל תגידו מילים דרמטיות.

משה גפני: נשאלה שאלה על-ידי חברות הכנסת שהציעו את הדיון המהיר.

משה גפני: הן שאלו שאלה.

משה גפני: האם מה שהן אומרות זה נכון?

משה גפני: מה זה מהפכה?

משה גפני: כל הפרויקטים האלה נכונים או לא?

משה גפני: אל תגידי מהפכה.

שרון חצור: אנחנו צופים שעד שנת 2030, כתוצאה מהמעבר לאנרגיות מתחדשות והשקעות באגירה במשק האנרגיה, 80 מיליארד שקל רק על המעבר לאנרגיות מתחדשות ואגירה.

שרון חצור: אם אתם מדברים על מיליארדים שמושקעים, אלה המיליארדים שמושקעים וזה בלתי התקציבים הנוספים הממשלתיים שמושקעים נכון להיום.

שרון חצור: דיברנו על 80 מיליארד שקלים שהולכים להיות מושקעים במשק רק בתחום של אנרגיות מתחדשות ואגירה.

שרון חצור: אלה המיליארדים ולא השקעה בתשתיות פוסיליום.

משה גפני: מרב, איך אנחנו מבררים את הדברים האלה?

משה גפני: לאן אתן רוצות להגיע?

משה גפני: אני מקבל את הדברים שאתן אומרות והיא אומרת שהם לא עושים את זה.

מרב מיכאלי: אולי תסבירי לנו איך זה חי יחד עם הסיפור הזה של הת"מאות, כל הפרויקטים האלה של הדלקים הפוסיליים שהם בתכנון.

יוראי להב-הרצנו: ההסכם עם קצ"א.

שרון חצור: לגבי ההסכם עם קצ"א אני מזמינה את חברי הכנסת לפנות למשרד האוצר.

שרון חצור: החברה הזאת נמצאת בתחום אחריותו.

מרב מיכאלי: קצ"א לא בתחום אחריותם אלא באחריות משרד האוצר.

שרון חצור: אתם מוזמנים לפנות.

משה גפני: מי נמצא מהאוצר?

משה גפני: נמצא בזום.

משה גפני: שלום לך.

משה גפני: זה נכון מה שנאמר פה, שאתם אחראים על קצ"א?

הלאל חלאילה: אני רפרנט אנרגיה באגף התקציבים.

הלאל חלאילה: חשכ"ל בעיקרון מטפלים בנושא של קצ"א.

הלאל חלאילה: הם אחראים על הנתונים של קצ"א.

הלאל חלאילה: צריך לברר מולם.

הלאל חלאילה: אני יכול לבדוק ולחזור עם תשובה לוועדה.

משה גפני: בסדר, אז תעשה את זה בבקשה.

משה גפני: אני רוצה תשובה במהלך הדיון.

מרב מיכאלי: אדוני, ברשותך.

מרב מיכאלי: יש הבדל בין הנתונים לבין עצם ההסכם.

מרב מיכאלי: זה לא משהו שאתה מטפל בו כרפרנט אנרגיה?

הלאל חלאילה: אפשר לחזור על השאלה?

מרב מיכאלי: אני אומרת שהחשכ"ל יכול לתת נתונים.

מרב מיכאלי: אני שואל האם כרפרנט אנרגיה אתה לא מטפל בהסכם מול קצ"א ויודע להגיד על קיומו?

הלאל חלאילה: לא.

הלאל חלאילה: ברמת העיקרון הנתונים של קצ"א הם חסויים.

הלאל חלאילה: מי שמטפל בזה זה כמה גורמים רלוונטיים וזה לא עובר דרכנו, לפחות לא דרכי.

הלאל חלאילה: אני אברר את הנתונים ואענה לוועדה.

יוראי להב-הרצנו: אולי אתה יודע לענות על צינור הגז לאילת?

יוראי להב-הרצנו: אולי אתה יכול להרחיב איך זה משתלב עם התוכניות שלכם לאנרגיה מתחדשות כשמובילים משהו שהוא לא אנרגיה מתחדשת?

משה גפני: אני מבקש שתברר עם החשכ"ל, אני רוצה לדעת.

שרון חצור: ספציפית לשאלה לגבי השקעה בדלקים פוסיליים, באופן כללי, כשאנחנו באים לתכנן את משק האנרגיה אנחנו מסתכלים על שלושה דברים.

שרון חצור: מסתכלים על כלכלה מחיר, מסתכלים על הסביבה ואנחנו מסתכלים על ביטחון אנרגטי.

שרון חצור: אני לא ראיתי את הרשימה אבל אני בטוחה, למשל, שיש שם תוכניות לקווי דלק דואליים לתוך תחנות כוח.

שרון חצור: כשאתה מזין תחנת כוח אתה צריך שגם יהיה לה קו סולר כדי שאם חס וחלילה אין הספקת גז, יהיה גם סולר.

שרון חצור: הרבה מאוד מהפרויקטים שאתם מצביעים עליהם הם כאלה שאמורים להבטיח לנו את הביטחון האנרגטי.

שרון חצור: אני מעריכה גם שאתם מתייחסים ספציפית לנושא של המלאי התכנוני ל-2030 או להקמת תחנות פוסיליות נוספות.

שרון חצור: אנחנו מחויבים לחלוטין ליעדים שלנו ובתוכם יש גם 3,200 מגה ואט של אגירה, שזה מספר פנומנלי למשק הישראלי.

שרון חצור: כדי שהדבר הזה יקרה, אנחנו כמשרד אנרגיה מחויבים לשמור את המלאי התכנוני.

שרון חצור: תכנון ותשתיות הם לא משהו שאפשר לעשות בלחיצת כפתור.

מרב מיכאלי: כן, אבל זה מסוג הדברים שזה ביצים ותרנגולות.

מרב מיכאלי: ברגע שמכינים תשתיות לדברים האלה אז ברור שיש פחות סיבה להזדרז עם אנרגיות חדשות, זה מובן מאליו.

שרון חצור: אני מבינה את הטענה הזאת.

שרון חצור: אני חושבת שהפעולות שלנו עד היום הוכיחו שהדבר הזה לא נכון.

שרון חצור: אנחנו היום תיקנו את היעדים שלנו ל-2030, למרות שלכאורה היינו יכולים להמשיך להגיד שקבענו 17%.

שרון חצור: דרך אגב, אנחנו הולכים לעמוד בהסכמי פריז רק בגלל הצעדים שנעשו במשק האנרגיה, אך ורק.

שרון חצור: חזרה לנושא של תחנות הכוח.

שרון חצור: בסוף, אנחנו לא הולכים להקים שום תחנה ושום תשתית שאנחנו לא רוצים להשתמש בה.

שרון חצור: אם אנחנו נקים אותה, אז אנחנו נשתמש בה רק אם צריך ואם אנחנו נשתמש בה זה רק בגלל שהיא סביבתית יותר.

משה גפני: גיל פרואקטור מהמשרד להגנת הסביבה.

גיל פרואקטור: תודה רבה אדוני.

משה גפני: אנחנו לא מסיימים את הדיון היום, אנחנו נמשיך אותו.

משה גפני: בסוף הדיון אבקש מחברות הכנסת המציעות להיות בקשר עם המשרד להגנת הסביבה ולברר את העניין הזה.

משה גפני: אז אני אמשיך את הדיון ונגיע למסקנות.

משה גפני: אני פוחד שלא נספיק בזמן קצר לברר את האמת.

משה גפני: אני מאמין לכם ואני חושב שמה שאתן אומרות זה נכון, אבל אני לא יכול לשלול את מה שהיא אומרת מבלי שאנחנו מבררים את זה.

ינון אזולאי: הבעיה שהם לא הביעו עמדה.

ינון אזולאי: אני יודע שבמשרד האנרגיה עשו הרבה צעדים.

ינון אזולאי: אני בין אלה שמקשיבים לשר שטייניץ כשהוא מדבר.

ינון אזולאי: אני מדבר על משרד האנרגיה.

ינון אזולאי: אני רוצה להגיד לך שהם עשו שינויים גם בחשמל.

ינון אזולאי: חבל שהם לא הביאו לנו את העמדה לנו כחבר הכנסת.

ינון אזולאי: בטוח שיש פער בין מה שאתם מסבירים אבל אני יודע, ראיתי וגם שמעתי ממנו באופן אישי את מה שאתם עושים בדבר הזה.

משה גפני: לכן לא רציתי לחרוץ דין.

משה גפני: הרי זה גם האינטרס שלכם ואני אתכם בעניין הזה.

משה גפני: צריך לברר עד תום את העניין.

משה גפני: אודי אדירי היה נחרץ ואמר שזה לא נכון.

משה גפני: המשרד להגנת הסביבה, אגף איכות אוויר ושינוי אקלים.

גיל פרואקטור: אני ראש תחום אנרגיה ואקלים במשרד.

גיל פרואקטור: אתחיל בדקה אחת ואסביר מה קורה בעולם ואח"כ אסביר מה קורה בישראל.

משה גפני: מה לי ולעולם עכשיו?

משה גפני: אני מנסה לברר מי אומר אמת אז אתה הולך איתי לאמת?

גיל פרואקטור: אני אתייחס ישר לנקודה.

גיל פרואקטור: אנחנו מסיימים עכשיו תהליך מאוד אינטנסיבי של שנתיים של גיבוש אסטרטגיה למעבר לכלכלה דלת פחמן.

גיל פרואקטור: לפני יומיים ראש הממשלה התייחס לנושא הזה בנאום שלו.

גיל פרואקטור: הוא התייחס לתהליך הזה.

משה גפני: זה היה בשבת?

גיל פרואקטור: אני לא יודע.

גיל פרואקטור: לפני יומיים ראש הממשלה נתן נאום.

גיל פרואקטור: אני קראתי את זה בעיתון, בנאום הזה הוא דיבר - - -

משה גפני: רגע, זה ראש הממשלה שאנחנו תמכנו בו?

ינון אזולאי: לא נראה לי, אולי זה החליפי.

קטי קטרין שטרית: אתם מוכנים להירגע בבקשה?

מרב מיכאלי: למה להגיד תמכנו בלשון עבר.

מרב מיכאלי: אתה רוצה לספר לנו על חדשות?

משה גפני: אני מנסה לברר מה זה שכל הזמן אומרים שראש הממשלה נאם בשבת.

משה גפני: זה יכול להיות?

גיל פרואקטור: אם אני לא טועה קראתי את זה אתמול.

גיל פרואקטור: בשורה התחתונה, המשרד להגנת הסביבה יחד עם משרד האנרגיה וכל גופי הממשלה גיבשו במשך שנתיים אסטרטגיה לאומית לכלכלה דלת פחמן.

גיל פרואקטור: הבסיס של למעבר לאסטרטגיה דלת פחמן עם יעדים זה אומר להפסיק את התלות של ישראל בדלקים פוסיליים.

גיל פרואקטור: דלקים פוסיליים זה נפט, פחם וגז.

משה גפני: בדיון המהיר העלו חברות הכנסת את העניין.

משה גפני: אני שמח שזה בא לכאן כי אני איתם בעניין הזה.

משה גפני: אני שואל אותך.

משה גפני: אתה משרד ממשלתי שעוסק בנושא של איכות הסביבה.

משה גפני: אני רוצה לדעת האם נכונה טענתן שעושים תשתיות לפרויקטים כאלה מזהמים.

משה גפני: אומרת נציגת משרד האנרגיה שזה לא נכון.

משה גפני: אתה יודע להגיד?

גיל פרואקטור: כן.

גיל פרואקטור: אני יודע להגיד גם בצורה פרטנית.

גיל פרואקטור: אדוני, יש המון פרויקטים, עשרות פרויקטים שונים בארץ לתשתיות פוסיליות שיהיו איתנו במשך 30 ו-40 שנה.

גיל פרואקטור: לדוגמה, שני פרויקטי ענק לכרייה והפקה של פצלי שמן בנגב, עם צנרת ועם פרויקטים נוספים במסגרת תמ"א 37 וגם תמ"אות אחרות, לחבר צנרת של נפט ותזקיקי נפט לקו צנרת חדש שאנחנו שמענו עליו לאחרונה, מכיכר ים המלח לאילת ומכיכר ים המלח מערבה לכיוון אשקלון.

גיל פרואקטור: הזכירו כאן את קצ"א אז אם אני לא טועה, זה אמור להתחבר גם למתקנים של קצ"א, כולל מתקנים להנפקה של נפט במפרץ אילת.

גיל פרואקטור: כמו שאתה יודע אילת עיר תיירותית ונמצאת באזור ייחודי מבחינת הטבע שלו.

גיל פרואקטור: יש את כל הפרויקטים האלה פלוס פרויקטים רבים אחרים.

גיל פרואקטור: שרון חצור הזכירה קודם.

גיל פרואקטור: לפי חוק מקורות אנרגיה, כל תחנת כוח בישראל חייבת שיהיה לה מיכל סולר מאוד מאוד גדול או צנרת גיבוי של סולר במקביל לצנרת הגז.

גיל פרואקטור: בסופו של דבר אתה מדבר על כמות מאוד גדולה.

גיל פרואקטור: אין לי כאן רשימה מול העיניים - - -

משה גפני: אתה יכול בבקשה לעשות לנו סיכום?

מרב מיכאלי: בסופו של דבר הוא מסכים איתנו.

משה גפני: אני רוצה לדעת סיכום.

גיל פרואקטור: חד משמעית אנחנו יכולים לעשות סיכום כזה.

גיל פרואקטור: לעבור פרויקט פרויקט ולהעלות אותו על הכתב ולשלוח לכם.

גיל פרואקטור: אני גם רוצה להגיד שהפרויקטים האלה הם לא פרויקטים נסתרים.

גיל פרואקטור: אנחנו נעשה סדר אבל הכול מפורסם באתר של מנהל התכנון.

מרב מיכאלי: לא, אבל לסיכום אתה אומר שלא נעשים צעדים לגמול את ישראל מהתלות בדלקים הפוסיליים אלא להיפך.

גיל פרואקטור: אני אומר שנעשים שני צעדים במקביל שמנוגדים אחד לשני.

גיל פרואקטור: מצד אחד, קידום מאוד מאסיבי, משרד האנרגיה עם המשרד להגנת הסביבה ומנהל התכנון וכל הגופים הרבים הנוספים.

גיל פרואקטור: אנחנו עובדים יחד כדי לקדם אנרגיה מחודשת.

גיל פרואקטור: במקביל, מקודמים כאן כמות עצומה של פרויקטים שיהיו איתנו 30 ו-40 שנה בעלויות הון שאנחנו עוד לא יודעים להעריך אותן.

גיל פרואקטור: עלויות בלתי נתפסות של צנרת של נפט ופצלי שמן והפקה של - - -

משה גפני: תודה.

משה גפני: ד"ר פרואקטור, אתה יכול לעזור לנו בעניין הזה, אחרת נצטרך ללכת למשרד הדתות ואנחנו לא רוצים.

מרב מיכאלי: אתה יכול לעשות לנו שתי רשימות של פרויקטים כאלה ופרויקטים כאלה?

גיל פרואקטור: נוכל מחר להעמיד רשימה כזאת.

משה גפני: אני רוצה לבקש ממך.

משה גפני: אני מבקש לדעת מה הפרויקטים האלה והאם הפרויקטים האלה אכן מביאים לפה אנרגיה מתחדשת וכל מה שנלווה לעניין הזה ושאנחנו הולכים למן מהפכה.

משה גפני: אני רוצה לדעת מה הפרויקטים שהולכים להיות איתנו 30-40 שנה ושבכל מקרה אלה פרויקטים שיפגעו באיכות האוויר ובאיכות הסביבה ובכל מה שנלווה לזה.

משה גפני: חברות הכנסת שהציעו את הדיון המהיר, יחד עם משרד האנרגיה.

משה גפני: אני מתאר לעצמי שיש איזה חוט מקשר בין הדברים.

משה גפני: למה אני צריך לתת ציונים?

משה גפני: אני רוצה לברר את העניין הזה וזה יובא לדיון נוסף כאן לוועדה.

קריאה: אנחנו אפילו נוכל לעשות את זה יחד עם משרד האנרגיה.

משה גפני: אין בעיה, עם מי שאתה רוצה?

קריאה: רגע, לא עושים את זה בשוטף, אתם צריכים אותנו?

שרון חצור: עושים, עושים.

ינון אזולאי: תשוו מה שהם עושים עכשיו למה שאתם טוענים ותראו.

משה גפני: ד"ר פרואקטור, הם הציפו את הבעיה.

משה גפני: הבעיה מוכרת לכולנו ברמות כאלה או אחרת.

משה גפני: יכול להיות שכמו שנאמר פה קודם, ינון אמר את זה וזה נכון, משרד האנרגיה עושה מאמצים כדי להגיע לאנרגיה מתחדשת וכל מה שנלווה לעניין.

משה גפני: יש המון פרויקטים שזה לא שם.

משה גפני: עדיין לא הגיעו לזה.

משה גפני: לפי התשתיות שמכינים זה יהיה איתנו עוד עשרות שנים.

משה גפני: אנחנו צריכים לברר את זה.

משה גפני: אנחנו לא מעבירים ביקורת על אף אחד, אנחנו לא אומרים אם זה בסדר או לא בסדר.

משה גפני: אנחנו נגיד אחרי שנקיים את הדיון הזה.

משה גפני: לכן אתה יכול להיות לעזר רב בזה שאתה תגיד מה הם הפרויקטים?

משה גפני: הנייר הזה הוא כנראה נכון אבל הוא לא יצא מהמשרד להגנת הסביבה וזה התפקיד שלכם.

משה גפני: תגידו, תעשו את זה יחד איתם ותביאו לנו ואנחנו נקיים את הדיון ונקבל מסקנות שנשים על שולחן הכנסת.

משה גפני: אני אביא את זה גם לאודי אדירי.

משה גפני: תודה רבה, הישיבה נעולה.